b'\n_START_ARTICLE_\nGoogle autonominis automobilis\n_START_PARAGRAPH_\nGoogle autonominis automobilis (angl. Google Driverless Car) \xe2\x80\x93 Google kompanijos sukurtas autonominis automobilis, save vairuojan\xc4\x8dio elektrinio automobilio prototipas, neturintis vairo, stabd\xc5\xbei\xc5\xb3 ir akseleratoriaus pedal\xc5\xb3. Jis savo i\xc5\xa1vaizda primena Smart ir Nissan Micra hibrid\xc4\x85, su dviem s\xc4\x97dyn\xc4\x97mis, vieta baga\xc5\xbeui. Automobilis bandomas Kalifornijoje (JAV), daugiausiai Mauntain Vju apylink\xc4\x97se, kur yra Google b\xc5\xabstin\xc4\x97, be to, tam neprie\xc5\xa1tarauja valstijos \xc4\xafstatymai. Planuojama automobil\xc4\xaf prad\xc4\x97ti vie\xc5\xa1ai naudoti ve\xc5\xbeant eilinius \xc5\xbemones, o ne tik Google in\xc5\xbeinierius 2020 m.\n_START_SECTION_\nIstorija\n_START_PARAGRAPH_\nAutonominio automobilio projekt\xc4\x85 Google prad\xc4\x97jo 2009 m. I\xc5\xa1 prad\xc5\xbei\xc5\xb3 buvo naudojami modifikuoti Toyota Prius, Audi TT, Lexus RX450h automobiliai, kuriuose s\xc4\x97d\xc4\x97jo patyr\xc4\x99s vairuotojas ir Google in\xc5\xbeinierius (keleivio s\xc4\x97dyn\xc4\x97je).  2014 m. gegu\xc5\xbe\xc4\x99 Google pristat\xc4\x97 nauj\xc4\x85 save vairuojan\xc4\x8dio automobilio prototip\xc4\x85 be vairo ir kitos \xc4\xafprastos vairavimui reikalingos \xc4\xafrangos. 2015 m. baigta pirmoji automobili\xc5\xb3 bandym\xc5\xb3 serija vie\xc5\xa1o naudojimo keliuose Ostine, Teksase. Nuo 2016 m. gruod\xc5\xbeio m\xc4\x97n. projekt\xc4\x85 \xc4\x97m\xc4\x97 vystyti dukterin\xc4\x97 \xc4\xafmon\xc4\x97 Waymo.\n_START_SECTION_\nAutomobilio galimyb\xc4\x97s\n_START_PARAGRAPH_\nGoogle vizijose tokie automobiliai n\xc4\x97ra visi\xc5\xa1kas asmeninio automobilio atitikmuo. Tai veikiau bendro naudojimo automobiliai, skirti visai \xc5\xa1eimai arba pakei\xc4\x8diantys taksi. _NEWLINE_Automobilis gali ve\xc5\xbeti du \xc5\xbemones i\xc5\xa1 vienos vietos \xc4\xaf kit\xc4\x85, nereikalaudamas joki\xc5\xb3 naudotojo \xc4\xafsiki\xc5\xa1im\xc5\xb3. Ma\xc5\xa1ina i\xc5\xa1kvie\xc4\x8diama naudojantis i\xc5\xa1maniuoju telefonu \xc4\xaf viet\xc4\x85, kurioje yra vartotojas ir nugabena j\xc4\xaf \xc4\xaf i\xc5\xa1 anksto pasirinkt\xc4\x85 galutin\xc4\xaf ta\xc5\xa1k\xc4\x85. Ma\xc5\xa1inoje n\xc4\x97ra vairo ar rankini\xc5\xb3 valdymo \xc4\xaftais\xc5\xb3, tik starto ir avarinio sustojimo mygtukai. Keleiviai nedideliame ekrane mato \xc4\xafvairi\xc4\x85 informacij\xc4\x85: oro ir kelio s\xc4\x85lygas, va\xc5\xbeiavimo greit\xc4\xaf ir kt._NEWLINE_Elektrinis variklis vienos kelion\xc4\x97s metu gali nuva\xc5\xbeiuoti apie 160 km. Automobilio korpuso forma suteikia jo jutikliams geriausi\xc4\x85 \xc4\xafmanom\xc4\x85 matomum\xc4\x85. Jutikli\xc5\xb3 ir programin\xc4\x97s \xc4\xafrangos su tiksliais skaitmeniniais \xc5\xbeem\xc4\x97lapiais d\xc4\x97ka nustatoma automobilio vieta realiame pasaulyje. Kaip ir pana\xc5\xa1ios sistemos \xc4\xafprastiniuose automobiliuose, naudojama navigacijos sistema, kuri  rodo automobilio buvimo viet\xc4\x85. Automobilio artim\xc4\x85j\xc4\x85 aplink\xc4\x85 360 laipsni\xc5\xb3 kampu fiksuoja radaras, lazeriai ir vaizdo kameros. Ant automobilio sumontuotas optinis tolimatis Lidar (Light Identification Detection and Ranging), lazerio pagalba skenuojantis aplink\xc4\x85 ir sudarantis supan\xc4\x8dios aplinkos trimat\xc4\xaf vaizd\xc4\x85. Automobilio programin\xc4\x97 \xc4\xafranga j\xc4\xaf lygina su integruotu detaliu \xc5\xbeem\xc4\x97lapiu ir priima savaranki\xc5\xa1ko vairavimo sprendimus. Be borto kompiuterio sprendim\xc5\xb3, atliekami papildomi skai\xc4\x8diavimai nuotoliniu b\xc5\xabdu. Taip pat mar\xc5\xa1ruto skaitmeninis \xc5\xbeem\xc4\x97lapis in\xc5\xbeinieri\xc5\xb3 patikslinamas dar prie\xc5\xa1 numatom\xc4\x85 automobilio i\xc5\xa1vykim\xc4\x85._NEWLINE_Programin\xc4\x97 \xc4\xafranga atpa\xc5\xbe\xc4\xafsta stovin\xc4\x8dius ir judan\xc4\x8dius objektus: \xc5\xbemones, kitus automobilius, kelio \xc5\xbeenklus ir \xc5\xbeym\xc4\x97jim\xc4\x85, \xc5\xa1viesofor\xc5\xb3 \xc5\xa1viesas. Automobilis laikosi Keli\xc5\xb3 eismo taisykli\xc5\xb3, atsi\xc5\xbevelgia \xc4\xaf \xc4\xafvarius galimus pavojus, pavyzd\xc5\xbeiui, dviratininkus, kelio remonto darbus, moka saugiai juos apva\xc5\xbeiuoti._NEWLINE_Pirmojo modelio "Firefly" automobilio greitis buvo limituotas iki 40 km/h (25 mylios/h), tod\xc4\x97l jis negal\xc4\x97jo va\xc5\xbeiuoti kai kuriuose keliuose. \xc5\xa0iuo metu yra naudojami Chrysler Pacifica modeliai. Automobiliai va\xc5\xbeiuoja autostada leistinu grei\xc4\x8diu. 2018 m. pasira\xc5\xa1yta sutartis su Jaguar. iPace bus 100% elektrinis presti\xc5\xbein\xc4\x97s klas\xc4\x97s automobilis._NEWLINE_Google automobilis buvo sukurtas taip, jog b\xc5\xabt\xc5\xb3 kuo ma\xc5\xbeiau pavojingas p\xc4\x97stiesiems: jo priekin\xc4\x97s detal\xc4\x97s pagamintos i\xc5\xa1 mink\xc5\xa1t\xc5\xb3 med\xc5\xbeiag\xc5\xb3, priekinis stiklas \xe2\x80\x93 i\xc5\xa1 lankstaus plastiko. Automobilyje taip pat \xc4\xafrengti saugos dir\xc5\xbeai, turi atsargines nenaudojamas sistemas stabdymui ir vairavimui, jeigu pirmin\xc4\x97s sistemos imt\xc5\xb3 streikuoti._NEWLINE_Automobilio naudojim\xc4\x85 vie\xc5\xa1uose keliuose riboja kai kurie jo tr\xc5\xabkumai. Pvz., 2013 m. kovo m\xc4\x97n. duomenimis, Google automobiliai negal\xc4\x97jo va\xc5\xbeiuoti pilant lietui ar esant apsnigtai vietovei. Tai lemia vietos identifikavimas pagal i\xc5\xa1 anksto nufotografuot\xc5\xb3 vaizd\xc5\xb3 palyginim\xc4\x85 su automobilio sistem\xc5\xb3 skenuojamu land\xc5\xa1aftu. Tokiu b\xc5\xabdu Google sistema atskiria praeiv\xc4\xaf nuo pakel\xc4\x97s stulpo, bet bej\xc4\x97g\xc4\x97 esant blogoms oro s\xc4\x85lygoms. 2014 m. rugpj\xc5\xab\xc4\x8dio 28 d. duomenimis, \xc5\xa1i sistema negal\xc4\x97jo atpa\xc5\xbeinti laikin\xc5\xb3j\xc5\xb3 \xc5\xa1viesoforo signal\xc5\xb3, atskirti p\xc4\x97s\xc4\x8diojo nuo policininko ar suglam\xc5\xbeyto popieriaus nuo akmens. Be to, dar nesugeb\xc4\x97jo parkuotis.\n_START_SECTION_\nEismo \xc4\xafvykiai\n_START_PARAGRAPH_\n2012 m. rugpj\xc5\xabt\xc4\xaf Google prane\xc5\xa1\xc4\x97, kad visi kompanijos save vairuojantys automobiliai nuva\xc5\xbeiavo vir\xc5\xa1 500 t\xc5\xabkst. km, nepatyr\xc4\x99 autoavarij\xc5\xb3, paprastai visada kelyje esant apie 12 automobili\xc5\xb3. Buvo prad\xc4\x97ta tokius automobilius bandyti su vienu vairuotoju vietoje ekipa\xc5\xbeo i\xc5\xa1 dviej\xc5\xb3 \xc5\xbemoni\xc5\xb3. 2016 m. kovo m\xc4\x97n. duomenimis, Google autonominiai automobiliai kartu buvo nuva\xc5\xbeiav\xc4\x99 2,4 mln. km._NEWLINE_Pasak pa\xc4\x8dios Google ataskait\xc5\xb3, jos testuojami automobiliai keliuose pateko \xc4\xaf 14 susid\xc5\xabrim\xc5\xb3, i\xc5\xa1 kuri\xc5\xb3 13 atvej\xc5\xb3 kalti buvo kiti vairuotojai. Iki 2016 m. nebuvo avarij\xc5\xb3, d\xc4\x97l kuri\xc5\xb3 reik\xc4\x97t\xc5\xb3 kaltinti autonominio automobilio programin\xc4\x99 \xc4\xafrang\xc4\x85. _NEWLINE_2015 m. bir\xc5\xbeel\xc4\xaf Google \xc4\xafk\xc5\xabr\xc4\x97jas Sergejus Brinas patvirtino, kad j\xc5\xb3 automobiliai pateko \xc4\xaf 12 eismo \xc4\xafvyki\xc5\xb3, i\xc5\xa1 kuri\xc5\xb3 a\xc5\xa1tuoniuose \xc4\xafvykiuose jiems atsitrenk\xc4\x97 \xc4\xaf galin\xc4\x99 dal\xc4\xaf sustojus prie \xc5\xa1viesoforo, dviejuose \xe2\x80\x93 kiti vairuotojai kliud\xc4\x97 automobilio \xc5\xa1on\xc4\x85, viename \xe2\x80\x93 kitas vairuotojas perva\xc5\xbeiavo per \xe2\x80\x9eStop\xe2\x80\x9c \xc5\xbeenkl\xc4\x85, dar viename \xe2\x80\x93 pats Google darbuotojas vairavo rankiniu b\xc5\xabdu. 2015 m. liep\xc4\x85 trys Google automobiliu vyk\xc4\x99 darbuotojai patyr\xc4\x97 nesunkius su\xc5\xbeeidimus, kai \xc4\xaf j\xc5\xb3 sustojus\xc4\xaf automobil\xc4\xaf prie \xc5\xa1viesoforo atsitrenk\xc4\x97 kitas automobilis. Tai buvo pirmas kartas, kai eismo \xc4\xafvykyje su autonominiu automobiliu nukent\xc4\x97jo \xc5\xbemon\xc4\x97s. 2016 m. vasario 14 d. Google automobilis bandydamas i\xc5\xa1vengti susid\xc5\xabrimo su sm\xc4\x97lio mai\xc5\xa1ais gul\xc4\x97jusiais ant kelio, manevruodamas kliud\xc4\x97 autobus\xc4\x85. Google pripa\xc5\xbeino savo atsakomyb\xc4\x99, \xc5\xa1\xc4\xaf atvej\xc4\xaf pavadindama pamokan\xc4\x8diu.\n_START_SECTION_\nTeisin\xc4\x97 baz\xc4\x97\n_START_PARAGRAPH_\nKeturiose JAV valstijose ir Va\xc5\xa1ingtone buvo priimti \xc4\xafstatymai, leid\xc5\xbeiantys naudoti save vairuojan\xc4\x8dius automobilius. Nevadoje toks \xc4\xafstatymas \xc4\xafsigaliojo 2012 m. kovo 1 d. Nevados automobili\xc5\xb3 transporto departamentas (ATD) i\xc5\xa1dav\xc4\x97 numerius pirmajam autonominiam automobiliui 2012 m. gegu\xc5\xbe\xc4\x97s m\xc4\x97n. Tai buvo modifikuotas Toyota Prius su Google eksperimentine bepilo\xc4\x8dio vairavimo \xc4\xafranga. 2012 m. baland\xc4\xaf Florida tapo antr\xc4\x85ja valstija, kuri legalizavo autonomini\xc5\xb3 automobili\xc5\xb3 bandymus vie\xc5\xa1uosiuose keliuose, Kalifornija \xe2\x80\x93 tre\xc4\x8di\xc4\x85ja po to, kai gubernatorius Jerry Brown pasira\xc5\xa1\xc4\x97 \xc4\xafstatym\xc4\x85 Google b\xc5\xabstin\xc4\x97je Mauntain Vju. 2013 m. gruod\xc4\xaf Mi\xc4\x8diganas tapo ketvirt\xc4\x85ja valstija, leidusia va\xc5\xbeiuoti \xc5\xa1iems automobiliams. 2014 m. liep\xc4\x85 Aidaho valstijos Ker d\'Aleno miestas pri\xc4\x97m\xc4\x97 robot\xc5\xb3 naudojimo \xc4\xafstatym\xc4\x85, kuris ap\xc4\x97m\xc4\x97 ir nuostatas, leid\xc5\xbeian\xc4\x8dias savaranki\xc5\xa1ko vairavimo automobilius._NEWLINE_2015 m. gruod\xc4\xaf Kalifornijos automobili\xc5\xb3 transporto departamentas (ATD) paskelb\xc4\x97 ilgai laukt\xc4\x85 autonomini\xc5\xb3 automobili\xc5\xb3 naudojimo taisykli\xc5\xb3 projekt\xc4\x85, kur\xc4\xaf 2016 m. prad\xc5\xbeioje pristat\xc4\x97 vie\xc5\xa1iems svarstymams Los And\xc5\xbeele ir Sakramente. Jei \xc4\xafstatymas \xc4\xafsigaliot\xc5\xb3, tokiuose automobiliuose b\xc5\xabt\xc5\xb3 privalomi \xc4\xafprastas vairas ir pedalai kartu su vairuotoju, turin\xc4\x8diu \xe2\x80\x9eautonominio automobilio vairavimo teises\xe2\x80\x9c. Vairuotojas b\xc5\xabt\xc5\xb3 atsakingas u\xc5\xbe eismo taisykli\xc5\xb3 pa\xc5\xbeeidimus ir \xc4\xafvykius nepriklausomai nuo to, ar jis tuo momentu buvo ar nebuvo prie vairo. D\xc4\x97l \xc4\xafstatymo perspektyvos ATD akcentavo galimas rizikas, susijusias su toki\xc5\xb3 nauj\xc5\xb3 technologij\xc5\xb3 diegimu. Pabr\xc4\x97\xc5\xbeta, kad j\xc5\xb3 gamintojams reikia \xc4\xafgauti daugiau patirties autonomini\xc5\xb3 automobili\xc5\xb3 bandymuose vie\xc5\xa1ajame eisme prie\xc5\xa1 padarant \xc5\xa1i\xc4\x85 technologij\xc4\x85 prieinama pla\xc4\x8diajai visuomenei. Kol kas Google projekto vadovas Chris Urmson vykdo lobistin\xc4\x99 veikl\xc4\x85 JAV senate.'